คุมสิ่งแวดล้อมโรงไฟฟ้าเล็ก
เรคกูเลเตอร์คาดอีก 2 เดือน ออกเกณฑ์บังคับโรงไฟฟ้าต่ำกวา 10 เมกะวัตต์ ทำแผนสิ่งแวดล้อมป้องกันการร้องเรียนผลกระทบชุมชน
3 ส.ค. 2553

เรคกูเลเตอร์คาดอีก 2 เดือน ออกเกณฑ์บังคับโรงไฟฟ้าต่ำกวา 10 เมกะวัตต์ ทำแผนสิ่งแวดล้อมป้องกันการร้องเรียนผลกระทบชุมชน
นายศุภิชัย  ตั้งใจตรง  กรรมการกำกับกิจการพลังงาน (เรคกูเรเตอร์) เปิดเผยว่า ในอีก2 เดือนข้างหน้าเรคกูเรเตอร์จะประกาศเกณฑ์ปฏิบัติการดูแลสิ่งแวดล้อมในกระบวนการผลิตของโรงไฟฟ้าทุกชนิดที่มีขนาดต่ำกว่า 10 เมกะวัตต์ เพื่อเป็นการป้องกันไม่ให้เกิดปัญหาการร้องเรียนจากชุมชนในพื้นที่ โดยจะออกเกณฑ์ปฏิบัติแยกตามชนิดเชื้อเพลิง คาดว่าจะสามารถเออกกณฑ์ปฏิบัติของโรงไฟฟ้าแกลบได้เป็นอันดับแรก
ทั้งนี้ ที่ผ่านมายอมรับว่าการสร้างโรงไฟฟ้าขนาดเล็กทำให้เกิดปัญหาข้อเรียกร้องเรียนโดยเฉพาะโรงไฟฟ้าประเภทพลังงานทดแทน ชีวมวล  เนื่องจากมีปัญหาเรื่องของกลิ่น  การปล่อยน้ำเสีย ตลอดจนการฟุ้งกระจายของเชื้อเพลิง ประกอบกับเจ้าของโรงไฟฟ้าบางแห่งมีเงินทุนน้อยไม่ได้คำนึงถึงมาตรการรักษาสิ่งแวดล้อม ทำให้เกิดการต่อต้านในพื้นที่ตั้งโรงไฟฟ้าได้
อย่างไรก็ดี โรงไฟฟ้าที่มีกำลังการผลิตต่ำกว่า 10 เมกะวัตต์ไม่ต้องจัดทำรายงานผลกระทบสิ่งแวดล้อมตามระเบียบของกระทรวงทรัพยากรธรรมชาติ ทำให้เกิดช่องว่างในการสร้างปัญหาชุมชน  ดังนั้นหากมีกฎระเบียบที่ออกมาควบคุมในเรื่องนี้จะไม่ทำให้เกิดปัญหาในภายหลัง
“เรคกูเรเตอร์จะออกประกาศเป็นระเบียบปฏิบัติควบคู่ไปกับการออกใบอนุญาตโรงไฟฟ้า ซึ่งจากนี้ไปโรงไฟฟ้าขนาดเล็กทุกชนิดเชื้อเพลิงจะต้องจัดทำแผนการดูแลผลกระทบสิ่งแวดล้อมเหมือนกับโรงไฟฟ้าขนาดใหญ่ โดยจะมีการกำหนดเงื่อนไขปฏิบัติแยกตามชนิดเชื้อเพลิง เริ่มจากโรงไฟฟ้าแกลบก่อน คาดกว่าอีก2 เดือนจะมีระเบียบออกมาชัดเจน”นายศุภิชัย กล่าว
นายดิเรก  ลาวัณย์ศิริ   ประธานเรคกูเรเตอร์  กล่าวว่า ขณะนี้ได้มีการแต่งตั้งคณะกรรมการผู้ใช้พลังงานประจำเขต (คพข.)13 เขตทั่วประเทศ เพื่อทำหน้าที่เป็นคุ้มครองสิทธิของผู้ใช้พลังงานในการร้องเรียนเกี่ยวกับการประกอบกิจการพลังงาน หรือการได้รับบริการที่ไม่เป็นธรรม    รวมทั้งทำหน้าที่ตรวจสอบการดำเนินงานด้านพลังงาน  ซึ่งการพิจารณาเรื่องร้องเรียน จะนำประเด็นปัญหามาวิเคราะห์และสอบสวน  เพื่อให้เกิดการแก้ไขปรับปรุง เช่น การเรียนเก็บอัตราค่าไฟที่สูงเกินจริง  การได้รับผลกระทบจากโรงไฟฟ้า  การวางท่อก๊าซธรรมชาติ เป็นต้น 
สำหรับคพข.จะมีกรรมการทั่วประเทศทั้งหมด143 คน จำนวนเขตละ 11   คน  ซึ่งผ่านการคัดเลือกในระดับจังหวัด  มีวาระการดำรงตำแหน่ง คราวละ 4  ปี  เมื่อครบอายุสามารถต่อได้อีก 2 ปี โดยเชื่อมั่นจะเข้ามาเป็นส่วนหนึ่งในการดูแลประชาชนในฐานะผู้ใช้พลังงานให้ได้รับความเป็นธรรมมากที่สุด